Source: http://www.demagog.sk/politici/24/robert-kalinak/?oblast=6
Timestamp: 2018-05-23 22:44:57+00:00

Document:
O 5 minút 12, 21. januára 2018:
„V mnohých osadách, kde boli 90% nezamestnanosti, sú dneska už 30% zamestnanosti, čo je vlastne úplná novinka.“
Minister vnútra SR nešpecificky odkazuje na rómske osady, v ktorých stúpla zamestnanosť. Nakoľko ÚPSVaR ponúka štatistiky o nezamestnanosti len v okresoch, nie v obciach alebo osadách výrok hodnotíme ako neoveriteľný.
Podľa publikácie Rómovia a sociálne dávky, publikovanej inštitútom INESS v roku 2014 majú tieto okresy na Slovensku najvyšší počet rómskej populácie — Revúca (31,5 %), Rimavská Sobota (28,3 %), Gelnica (27,1 %), Kežmarok (26,3 %), Rožňava (22,7 %), Spišská Nová Ves (22,5 %),Košice-okolie (21,8 %), Vranov nad Topľou (21,6 %). (.pdf, s. 16)
Nasledujúca tabuľka zobrazuje percentuálnu hodnotu nezamestnanosti v okresoch s najvyšším počtom rómskej populácie v roku 2017 (.xls, december 2017, tab. 2) a v roku 2006 (.xls, december 2006, tab. 1), kedy sa Robert Kaliňák stal ministrom vnútra.
Ako najznámejší príklad úspešnej integrácie Rómov na Slovensku je označovaná zlepšenie spolužitia s rómskou komunitou a výrazne zníženie nezamestnanosti v rómskej komunite vo východoslovenskom Spišskom Hrhove. Ako o tom sám starosta Vladimír Ledecký hovoril "Rómovia v čase jeho nástupu (v roku 1998, pozn.) do úradu žili v chatrčiach bez elektriny, takmer všetci boli nezamestnaní a pätina detí chodila do takzvaných špeciálnych škôl, kde ich málo naučili a oddelili od ostatných detí." V septemberi 2017 nezamestnanosť Rómov podľa New York Times klesla k 20 percentám.
„…my sme nečakali na to, kedy budú nové zákony o sociálnych podnikoch. My sme vybudovali dve dielne, na ktorých to vlastne testujem. V jednej sa vyrábajú okna, v druhej sa vyrábajú nábytky. Tu dielňu sme postavili rovno do rómskej osady.“
Tretia vláda Roberta Fica prišla s návrhom riešenia nezamestnanosti v regiónoch, v ktorých je najvyššia miera nezamestnanosti. Jedným z opatrení je vytvorenie štátnych podnikov, v ktorých môžu dlhodobo nezamestnaní získať prácu. Momentálne existujú dva takéto podniky a to vo Svidníku a Krompachoch. Výrok Roberta Kaliňáka hodnotíme ako pravdivý.
Svidnický závod vyrába okná pre potreby rezortu vnútra, ktorý spravuje okolo 3000 nehnuteľností, ktoré sú podľa Kaliňáka v havarijnom stave a potrebujú rekonštrukciu. Vo svidníckom štátnom podniku sa postupne zamestná na tri zmeny okolo 100 ľudí. Časť zamestnancov vytvorí montážne čaty, ktoré budú na štátnych budovách meniť staré okná za nové. Ušetriť by sa tým malo okolo 15 – 20 percent nákladov.
V januári tohto roku sa v Krompachoch otvorila ďalšia dielňa a to na výrobu dreveného nábytku. "…Chceme postupne v tejto dielni naučiť základné postupy ľudí jednak z rómskej osady, ale aj iných, ktorí o to budú mať záujem. Majú šancu sa tu zaučiť v stolárskej výrobe. Tu v okolí je niekoľko firiem, ktoré majú nedostatok kvalifikovanej pracovnej sily, v ktorých by sa mohli následne uplatniť," uviedol Kaliňák.
V krompašskej dielni by mohlo pracovať asi 15 ľudí, v súčasnosti sa ich tam učí päť. Situovanosť v blízkosti rómskej osady Kaliňák okomentoval slovami: "Úmyselne sme túto dielňu umiestnili priamo vedľa rómskej osady, aby sme videli, či ten systém bude fungovať a či budú mať o prácu záujem. Už sa nemôžu na nič vyhovárať, ani na dopravu, ani na náklady s tým súvisiace." Tieto kroky Ministerstva vnútra však ostro kritizoval bývalý splnomocnenec pre rómske komunity Peter Pollák, ktorý uviedol: „Aktivitu ministra vnútra vnímame ako nesystémovú a neefektívnu. Navyše s takmer žiadnym potenciálom vyriešenia problému so zamestnanosťou Rómov z osád aj vzhľadom na to, že novozaložená dielňa v Krompachoch ponúka prácu iba niekoľkým z viac ako tisícky nezamestnaných,“.
Ministerstvo vnútra plánuje zariadenie ďalších podobných podnikov. Do úvahy prichádzajú Sečovce, Revúca.
10. januára 2018 Vláda SR schválila návrh zákona o sociálnej ekonomike a sociálnych podnikoch, ktorý by mal právne zakotviť inštitúciu sociálnych podnikov. Zodpovedným predkladateľom je minister práce Ján Richter. Podľa dôvodovej správy návrh je súčasťou Plánu legislatívnych úloh vlády Slovenskej republiky na rok 2017. Návrh zákona vymedzuje mimo iné "sektor sociálnej ekonomiky, definuje subjekty sociálnej ekonomiky, sociálny podnik, znevýhodnené osoby a zraniteľné osoby ako aj ďalšie pojmy z oblasti sociálnej ekonomiky, pričom tieto definície vychádzajú z európskeho vnímania problematiky sociálnej ekonomiky so zohľadnením slovenských špecifík a potrieb" (.doc, s. 2). Od 12. januára je tento návrh predmetom rokovania NR SR. Nadobudnúť účinnosť má od 1. apríla 2018.
„My sme v roku 2012 prevzali rómskeho splnomocnenca pod ministerstvo vnútra, aby sme ho odovzdali opozícii. Viedol ju pán Pollák, za OĽaNO, to je vlastne jejich spolupracujúca strana. Má neobmedzené možnosti, podpisy, všetky veci má vo svojich rukách.“
V roku 2012 sa úrad splnomocnenca vlády SR pre rómske komunity začlenil pod ministerstvo vnútra. V tom čase bol do funkcie menovaný Peter Pollák (OĽaNO). Splnomocnenec je poradným orgánom vlády, ktorej je aj za svoju činnosť zodpovedný, teda nemá neobmedzené možnosti. Z toho dôvodu je tiež prisilné hovoriť o "odovzdaní" tohto postu opozícii. Výrok preto hodnotíme ako zavádzajúci.
Postavenie, pôsobnosť a úlohy splnomocnenca vymedzuje tzv. Štatút splnomocnenca vlády Slovenskej republiky pre rómske komunity (.pdf). Podľa čl. 2 tohto štatútu má splnomocnenec „postavenie poradného orgánu vlády Slovenskej republiky". Ďalej sa v čl. 2 uvádza, že splnomocnenec „je zodpovedný vláde, a svoju činnosť koordinuje s podpredsedom vlády a ministrom vnútra Slovenskej republiky".
Podobne zriaďuje sám splnomocnenec tzv. medzirezortnú komisiu pre záležitosti rómskych komunít (čl. 3, bod 2). Táto podlieha ministrovi vnútra, ktorý musí schváliť jej činnosť. Splnomocnenec sa pri svojej práci musí riadiť platnými zákonmi a uzneseniami vlády. (čl. 5, bod 2).
Peter Pollák rezignoval,na poste skončil 30. apríla 2016, pričom ako dôvod uviedol nedostatočnú politickú podporu: "Posledný rok vo funkcii bola komunikácia s ministrami bývalej vlády veľmi zlá, niektorí ma ignorovali. Táto práca si pritom vyžaduje politickú podporu." Uvedené tiež ukazuje na obmedzenosť možností a relatívnosť "odovzdania" postu opozícii.
O 5 minút 12, 9. februára 2014:
„…ani len neviete, koľko je všeobecná suma vianočného dôchodku. Vianočný dôchodok je viac ako 130 miliónov eur jeden jediný, čiže aký dvojnásobok?“
Suma na vyplácanie vianočných dôchodkov bola v roku 2013 na úrovni 65 miliónov eur. Rovnaká suma má byť na Vianočné dôchodky určená v roku 2014. V októbri 2013 bola schválená novela Tomanovej, ktorá zvýšila túto sumu o čiastku približne 10 miliónov eur. Suma uvádzaná na ministrom by teda stačila na vykrytie výdavkom na vianočné dôchodky za dva roky. Výrok hodnotíme ako nepravdivý.
Sociálna poisťovňa vo svojej výročnej správe za rok 2012 informuje, že na vianočné príspevky poskytla necelých 60 mil. eur (.pdf, str. 18). Podľa rozpočtu na rok 2013 predpokladá Ministerstvo práce, sociálnych vecí a rodiny vynaložiť na vianočné príspevky sumu 65 mil. eur, s rovnakou sumou operuje aj v roku 2014.
Novelou zákona o sociálnom poistení za zvýšila suma maximálneho vianočného príspevku z 66,39 eur na 75 eur. Ide teda o nárast vo výške 8,61 eur. Išlo o pozmeňovací návrh Viery Tomanovej. To aký dopad bude mať na verejné financie nie je v novele zákona o sociálnom poistení vyčíslené. Podľa výročnej správy (.pdf, s. 19) Sociálnej poisťovne 2012 bol v roku 2012 vyplatený vianočný príspevok 1 128 679 dôchodcom. Ak by sme vynásobili navýšenie vianočného príspevku pre všetkých poberateľov o 8,61 eur počtom dôchodcov, ktorí mali na dávku v roku 2012 nárok, dostaneme sumu 9,7 milióna eur, čo je približne 10 miliónov eur.
O 5 minút 12, 1. decembra 2013:
„Treťou veľmi podstatnou časťou tohto zákona je a to je práve smerom k tomu správaniu, je vlastne zrušenie priestupkovej imunity. Dodnes vlastne pre nich priestupkový zákon nebol žiadny problém, pretože nemuseli platiť žiadne pokuty, neboli nijakým spôsobom postihnutí, pretože sa to na sociálne dávky nikdy nevzťahovalo.“
Je pravda, že novela ruší tzv. priestupkovú imunitu a to prostredníctvom pridaného paragrafu do zákona o priestupkoch. Výrok hodnotíme ako pravdivý.
Novela zákona o hmotnej núdzi bola schválená 29. októbra 2013. Schválená novela bola vrátená prezidentom. Následne 25. novembra bolo prelomené prezidentské veto.
Dôvodová správa k novela zákona o hmotnej núdzi:
"V článku II sa navrhuje meniť a doplniť zákon č. 372/1990 Zb. o priestupkoch v znení neskorších predpisov. Navrhuje sa ďalší spôsob výkonu rozhodnutia o pokute za niektoré priestupky. Ide o priestupky, ktorých účinný postih a tým aj zamedzenie páchaniu takýchto priestupkov, je v záujme spoločnosti a zdravého vývinu maloletých detí ako je napr. dodržiavanie verejného poriadku alebo nepoškodzovanie cudzieho majetku. Páchateľmi sú vo veľkej miere osoby zo sociálne znevýhodneného prostredia, ktorých príjmom sú dávky sociálneho poistenia, dávky v hmotnej núdzi, príspevok k dávke v hmotnej núdzi a rodičovský príspevok."
V novele ide o článok 2, ktorý ruší priestupkovú imunitu:
"2.Za § 88a sa vkladá (zákon o priestupkoch, pozn.) § 88aa, ktorý znie:
(1) Rozhodnutie o uložení pokuty za priestupok podľa § 29, § 30 ods. 1 písm. e), § 47, 49, 50 a za priestupok ohrozenia výchovy a vzdelávania dieťaťa alebo zanedbania starostlivosti o povinnú školskú dochádzku dieťaťa podľa osobitného predpisu14b) možno vykonať aj zrážkami z dávky sociálneho poistenia, pomoci v hmotnej núdzi alebo z rodičovského príspevku,14c) ak ho nie je možné vykonať zrážkami zo mzdy.
(4) Výkon rozhodnutia zrážkami z príjmu podľa odseku 1 nemožno vykonať exekúciou podľa osobitného predpisu.14d)“."
O zrušení priestupkov imunity pre poberateľov dávky v hmotnej núdzi.
"Odteraz budú zákony platiť pre všetkých rovnako. Končí sa priestupková imunita pre sociálne odkázaných ľudí. Poberatelia dávok v hmotnej núdzi mohli beztrestne páchať drobné krádeže, rušiť susedov a zanedbávať výchovu detí a za tieto priestupky boli nepostihnuteľní. Od 1. januára 2014 tento stav končí. "
Dôležitý výrok O 5 minút 12, 1. decembra 2013:
„Ľudia mnohí si zvykli na to, že upravili svoj životný štandard na to, že majú proste manžela, majú niekoľko detí a celú tú sumu, ktorá často krát predstavuje 500, 600, 700 eur pre 8, 10-člennú rodinu.“
Dávky v hmotnej núdzi pre 10-člennú rodinu sa môžu vyšplhať až na hodnotu 472 €. V prípade 8-člennej rodiny je to približne 432 €. Vyššiu hodnotu dosiahnu jedine v prípade, že sú obidvaja rodičia zapojení v aktivačných prácach, až na 598,14 €. Hranica 700 eur, ktorú uvádza Kaliňák, teda suma dávok a aktivačného príspevku nie je možné zo sociálnych transferov pre rodičov s 6-8 deťmi dosiahnuť (8-10 členná rodina). Ak by Kaliňák uvádzal, že "často krát predstavuje 500, 600.", výrok by sme hodnotili ako pravdivý. Vzhľadom na to, že Kaliňák uvádza, že sociálne transfery mnohokrát predstavujú až 700 eur, výrok hodnotíme ako nepravdivý.
Je dôležité dodať, že rodín s viac ako 4 deťmi poberajúcich dávky v hmotnej núdzi (nie nutne všetky dodatočné príspevky) v roku 2013 bolo na celom Slovensku 5 349, čo sú necelé tri percentá poberateľov dávky v hmotnej núdzi. Ďalej treba dodať, že 500 — 700 €, o ktorých hovorí Robert Kaliňák, pre 10-člennú rodinu nedosahujú ani len úroveň životného minima, ktoré je 1 059,64 €.
Základnou "sociálnou" dávkou na Slovensku je dávka v hmotnej núdzi (DvHM). Nárok na túto dávku má občan, ak jeho príjem nedosahuje životné minimum (198,09 € mesačne pre jednu osobu, 138,19 € mesačne pre ďalšiu spoločne posudzovanú plnoletú fyzickú osobu a 90,42 € mesačne, ak ide o nezaopatrené dieťa alebo zaopatrené neplnoleté dieťa) a zároveň ak si svojím majetkom nedokáže zabezpečiť základné životné podmienky a pomôcť v hmotnej núdzi.
Pomoc v hmotnej núdzi pozostáva z dávky v hmotnej núdzi a niekoľkých príspevkov, na ktoré však nevzniká automatický nárok a každá z nich má svoje vlastné podmienky priznávania.
Dvojica s viac ako 5 deťmi na dávkach v hmotnej podľa zákona platného do 31. 12. 2013 môže dostať:
dávka v hmotnej núdzi pre dvojicu s viac ako 4 deťmi 212,30 €
aktivačný príspevok na bývanie pre viac spoločne posudzovaných osôb 89,20 €
príspevok na dieťa (8 x 17,20 €) 137,6 €
príspevok na dieťa do jedného roka 13,50 €
príspevok na zdravotnú starostlivosť (10 x 2 €) 20 €
spolu 472 €
Ďalších 63,07 €, ktoré môžu poberatelia dávky v hmotnej núdzi dostať, predstavuje tzv. aktivačný príspevok, ktorý sa podľa ÚPSVaR poskytuje "sa poskytuje zamestnanej osobe alebo osobe v evidencii uchádzačov o zamestnanie, ak sa osoba aktívne pripravuje na zamestnanie (t.j. vykonáva rekvalifikačné kurzy zadané MPSVaR) alebo je zamestnaná a študuje popri práci, alebo osoba vykonáva rôzne “pracovné služby” v prospech obce, teda príspevok funguje ako kvázi odmena za vykonanú prácu pre obec či VÚC". Poberateľa DvHN, ktorý je už zapojený do aktivačných prác a poberá tento príspevok, však nemotivuje nová úprava zákona pracovať, naopak mu komplikuje situáciu, kedže musí odpracovať najprv 32 hodín mesačne kvôli základnej dávke a následne viac hodín kvôli aktivačnému príspevku.
Priemerný počet poberateľov DvHNy podľa štruktúry v roku 2013:
jednotlivec bez detí 116058 62.68%
jednotlivec s 1-4 deľmi 20299 10.96%
jednotlivec s viac ako 4 deťmi 406 0.22%
dvojica bez detí 13589 7.34%
dvojica s 1-4 deľmi 29450 15.91%
dvojica s viac ako 4 deťmi 5349 2.89%
spolu 185 510
Podľa dát Ústredia práce, sociálnych vecí a rodiny, sú teda necelé 3 % poberateľov dávok v hmotnej núdzi rodiny s viac ako 4 deťmi.
Úroveň životného minima pre 10-člennú rodinu sa počíta nasledovne:
198,09 € mesačne pre jednu osobu, 138,19 € mesačne pre ďalšiu spoločne posudzovanú plnoletú fyzickú osobu a 90,42 € mesačne pre každé nezaopatrené dieťa alebo zaopatrené neplnoleté dieťa, teda spolu 1059,64 €. Ak teda dvaja pracujúci rodičia ôsmich detí budú zarábať spolu v čistom menej ako 1059,64 €, budú mať nárok na dávky v hmotnej núdzi.
„Môžeme neurobiť nič, môžeme neurobiť. 15 rokov, pán redaktor sa tu nerobilo nič (v oblasti poberateľov dávok v hmotnej núdzi, pozn.).“
R. Kaliňák preháňa ak tvrdí, že za 15 rokov sa v oblasti poberateľov dávok hmotnej núdzi nespravilo vôbec nič. Ak odhliadneme o faktu, že samotný zákon má len 10 rokov, a teda len vznik samostatného zákona možno považovať za zmenu v oblasti dávok v hmotnej núdzi, jednou zo zásadných noviel bola novela z roku 2004. Táto novela zaviedla možnosť zrážky z dávok hmotnej núdzi v prípade, ak poberateľ neplatí výživné na dieťa. Inými slovami, tak ako novela z októbra 2013 ruší priestupkovú imunitu poberateľov dávok v hmotnej núdzi, novela z roku 2004 rušila trestnoprávnu imunitu minimálne v prípade, ak poberateľ dávok v hmotnej núdzi neplatil výživné. Výrok preto hodnotíme ako nepravdivý.
Zákon č. 599/2003 Z. z. o pomoci v hmotnej núdzi sa od 1.1.2004, teda odo dňa nadobudnutia účinnosti, novelizoval až 25 krát. Zákon o hmotnej núdzi je účinní takmer 10 rokov. Demagog.SK sa za účelom overenia tvrdenia pána ministra Kaliňáka zameral na podmienky uplatenia si nároku na dávky v hmotnej núdzi a podmienky jej vyplácania. Jednotlivé úpravy sú verejnosti dostupné. Prvá novela vyplývajúca na poberateľa dávok v hmotnej núdzi sa uskutočnila v roku 2004.
Predpis č. 613/2004 Z. z.
Zákon, ktorým sa mení a dopĺňa zákon č. 140/1961 Zb. Trestný zákon v znení neskorších predpisov a o zmene a doplnení niektorých zákonov
„(1) Ustanovenia o výkone rozhodnutia zrážkami zo mzdy sa použijú i na výkon rozhodnutia zrážkami z príjmov, ktoré povinnému nahrádzajú mzdu, najmä z náhrady mzdy, náhrady na pracovnú pohotovosť, náhrady príjmu pri dočasnej pracovnej neschopnosti zamestnanca, z dávky sociálneho poistenia, z dávky sociálneho zabezpečenia, a ak ide o výkon rozhodnutia na vymoženie výživného pre maloleté dieťa, aj z dávky v hmotnej núdzi a príspevkov k dávke v hmotnej núdzi.“
„Sú tu príspevky, ktoré rieši ministerstvo práce a sociálnych vecí, ktoré hovorí o tom, že chce motivovať predovšetkým zamestnávanie dlhodobo nezamestnaných. …Budú hľadať a vytvárať pracovné príležitosti nielen pre rómsku časť, ale všeobecne pre tie časti, ktoré sú naozaj na tom najhoršie a to hovoríme práve spojnica medzi Prešovským, Košickým a Bystrickým krajom…“
Kaliňák hovorí o "najhorších" krajoch, pričom diskusia bola o dlhodobej nezamestnanosti (viac ako 2 roky). Najvyššia miera dlhodobej nezamestnanosti je práve v KSK, BBSK a PSK. Výrok hodnotíme ako pravdivý. Uvádzame teda štatistiky o dlhodobej nezamestnanosti za všetky kraje:
Kraj počet dlhodobo
nezamestnaných počet ekonomicky
aktívnych obyvateľov kraja miera dlhodobej
BBSK 41 750 321 403 13%
PSK 49 792 387 288 12,9%
KSK 44 528 357 784 12,4%
NSK 25 489 354 696 7,2%
ŽSK 19 641 330 640 5,9%
TNSK 14 635 302 263 4,8%
TTSK 11 801 295 800 4%
BSK 6 639 352 407 1,9%
Zdroj: Údaje ŠÚ SR za rok 2012
Evidovaná miera nezamestnanosti sa vypočíta ako počet disponibilných nezamestnaných k počtu ekonomicky aktívnych obyvateľov. Miera dlhodobej nezamestnanosti sa teda vypočíta ako podiel dlhodobo nezamestnaných k celkovému počtu ekonomicky aktívnych obyvateľov.
„Aj v čase najvyššej konjunktúry, ktorú Slovensko malo a kedy bola v mnohých oblastiach 3, 4%-ná nezamestnanosť, teraz nehovorím o Bratislave.“
V rokoch 2006-2007 — v čase najväčšej konjunktúry, bola skutočne vo viacerých oblastiach/okresoch na Slovensku nezamestnanosť na úrovni 3-4% (bez Bratislavy). Ide o 12 (s okresmi v BA 17) okresov zo 79, ktoré mali v rokoch 2006-2007 nezamestnanosť na úrovni 3-4%. Výrok hodnotíme ako pravdivý.
Uvádzame okresy na Slovensku v rokoch 2006 a 2007, ktoré dosahovali najnižšiu nezamestnanosť:
Zdroj: Regstat
Ako je možné vidieť z grafu Eurostat, najvyššia konjunktúra bola v rokoch 2006 a 2007.
„Aj v čase najvyššej konjunktúry existovali lokality, najmä osady, kde bola 80, 90%-ná nezamestnanosť.“
Podľa analýzy Svetovej banky, ktorá čerpá údaje z roku 2009 a 2010, bola nezamestnanosť Rómov na Slovenskou na úrovni 80% u mužov a 91% u žien. Podľa ukazovateľov dlhodobej nezamestnanosti a počtu Rómov nezaradených do pracovného trhu, možno vierohodne predpokladať, že nezamestnanosť v osadách bola na úrovni 80 až 90%. Kaliňákov výrok hodnotíme ako pravdivý.
Keďže vytváranie štatistiky na základe etnicity nie je na Slovensku povolené potrebnými údajmi nedisponuje ani Ústredie práce ani Ministerstvo sociálnych vecí a rodiny. Podľa údajov Svetovej banky, ktorá robila výskum o nezamestnanosti Rómov na Slovensku a podľa správy, ktorá bola na základe toho vydaná v roku 2011. Na Slovensku je vyše 80% nezamestných rómskych mužov v produktívnom veku a vyše 91% nezamestnaných žien.
Analýza Svetovej Banky (.pdf, s. 12):
"Employment rates among Roma are extremely low, especially among women (9%, compared with 20% for men). …Altogether, an estimated total of 165,000 Slovak working age Roma are without work… In total, there are about 12,000 short-term unemployed Roma in Slovakia, and about 53,000 long-term unemployed (>2.5 years). As many as 104,000 jobless Slovak Roma do not participate in the labor force (est.)."

References: čl. 2
 čl. 2
 § 88
 § 88
 § 29
 § 30
 § 47